Document ID: 31999R1661

Ir-Regolament tal-Kummissjoni (KE) Nru 1661/1999
tas-27 ta' Lulju 1999
li jistabbilixxi regoli dettaljati għall-applikazzjoni tar-Regolament tal-Kunsill (KEE) Nru 737/90 dwar il-kondizzjonijiet li jirregolaw l-importazzjoni ta' prodotti agrikoli li jorġinaw minn pajjiżi terzi wara l-inċident ta' l-istazzjon nuklejari ta' Chernobyl
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi il-Komunità Ewropea,
Wara li kkunsidrat ir-Regolament tal-Kunsill (KEE) Nru 737/90 tat-22 ta' Marzu 1990 dwar il-kondizzjonijiet li jirregolaw l-importazzjoni ta' prodotti agrikoli li joriġinaw minn pajjiżi terzi wara l-inċident ta' l-istazzjon ta' l-enerġija nuklejari ta' Chernobyl [1], kif emendat bir-Regolament (KE) Nru 686/95 [2] u b'mod partikolari Artikolu 6 tiegħu,
(1) Billi x-xita ta' radjuċesju mill-inċident ta' l-istazzjon ta' l-enerġija ta' Chernobyl fis-26 ta' April 1986 affettwat firxa kbira ta' pajjiżi terzi; billi kienu ġew reġistrati każi ripetuti ta' nuqqas ta' konformità mal-livelli massimi permessi ta' kontaminazzjoni radjoattiva f'kunsinni ta' ċerti tipi ta' faqqiegħ importat minn numru ta' pajjiżi terzi;
(2) Billi xita simili affetwat ċerti partijiet tat-territorji ta' uħud mill-Istati Membri ta' l-Unjoni Ewropea;
(3) Billi ġeneralment il-foresti u l-inħawi bis-siġar huma l-ambjent naturali ta' faqqiegħ mhux ikkultivat (il-prodotti elenkati f'Anness I) u eko-sistemi bħal dawn għandhom tendenza li jżommu r-radjuċesju f'ċiklu ta' skambju bejn il-ħamrija u l-ħxejjex;
(4) Billi, b'konsegwenza, il-kontaminazzjoni kontinwa ta' faqqiegħ mhux ikkultivat bir-radjuċesju, matul il-perjodu sa minn meta seħħ l-inċident imsemmi hawn fuq, ftit li xejn naqset u jista' jkun li din żdiedet fil-każ ta' ċerti speċje;
(5) Billi, fl-1986, il-Kummissjoni wettqet u sussegwentament aġġornat stima tar-riskji possibli fuq is-saħħa umana minn oġġetti ta' l-ikel kontaminati biċ-ċesju radjoattiv; billi dik l-istima ta' riskji possibli għadha valida anke llum; billi tat kas tal-perjodu fiżiku radjoattiv tal-materjal imsemmi, u, barra minn hekk, il-livell massimu permess jikkonforma fil-qofol mal-livell rakkomandat mill-Kummissjoni Codex Alimentarius;
(6) Billi, bi qbil ma’ Artikolu 4 tar-Regolament (KEE) Nru 737/90, l-Istati Membri għandhom iwettqu verifiki fuq prodotti li joriġinaw minn pajjiżi terzi;
(7) Billi ir-regoli dettaljati għall-applikazzjoni ta' dak ir-Regolament jinsabu fir-Regolament tal-Kummissjoni (KEE) Nru 1983/88 [3];
(8) Billi hemm il-ħtieġa li jkunu aġġortanti dawn id-dispożizzjonijiet u li jiġu ssuplimentati b'kondizjonijiet speċifiċi għall-importazzjoni ta' ċerti prodotti; bħal ma jidher mill-konsiderazzjonijiet stabbiliti fih;
(9) Billi id-Direttiva tal-Kunsill 92/59/KEE tad-29 ta' Ġunju 1992 dwar is-sigurtà ġenerali ta' prodott [4] stabbiliet sistema għall-iskambju mgħaġġel ta' informazzjoni;
(10) Billi il-miżuri in situ fit-territorji ta' l-Istati Membri ta' l-Unjoni Ewropea joħorġu mill-obbligi legali ta' dawk l-Istati bi qbil ma’ Artikoli 35 u 36 tat-Trattat Euratom, il-miżuri tal-Komunità li diġà hemm referenza għalihom u l-miżuri nazzjonali u l-kontrolli li, meħudha flimkien, huma, f'termini ta' ekwivalenza ta' riżultat, ugwali għal dawk approvati f'dan ir-Regolament; billi l-Kummissjoni qiegħda tieħu l-miżuri kollha meħtieġa biex tiżgura li l-Istati Membri jkunu konformi b'mod effettiv ma l-obbligi legali f'dan ir-rigward;
(11) Billi anke jekk id-dispożizzjonijiet għal teħid ta' kampjuni u analiżi ta' prodotti agrikoli varji jeħtieġilhom konsiderazjoni fil-futur, il-ħtieġa immedjata hija li jiġu msaħħa dawk id-dispożizzjonijiet fir-rigward tal-faqqiegħ;
(12) Billi sabiex jitħallew kontrolli aktar effettivi, huwa, bħala konsegwenza, meħtieġ li jkun identifikat numru ristrett ta' uffiċċji doganali minn fejn ċerti prodotti jkunu jistgħu jiġu ddikjarati għal ċirkolazjoni ħielsa fl-Unjoni Ewropea;
(13) Billi il-listi ta' uffiċċji doganali u ta' pajjiżi terzi jistgħu jiġu riveduti kif xieraq, billi jingħata kas inter alia tal-konformità fil-futur mal-livelli massimi permessi u ta' informazzjoni oħra li tippermetti lill-Kummissjoni sabiex tiġġudika jekk ikunx hemm il-ħtieġa li tinżamm lista ta' pajjiżi terzi fuq il-lista li tinsab f'Anness IV;
(14) Billi għall-istess raġuni huwa xieraq li jiġu pprovduti ċertifikati ta' l-esportazjoni, bħal ma hemm referenza għalihom f'Artikolu 4 tar-Regolament (KEE) Nru 737/90, għal kull kunsinna ta' prodotti bħal dawn;
(15) Billi huwa xieraq li l-awtoritajiet kompetenti ta' l-Istati Membri jkunu awtorizzati, fuq id-diskrezzjoni tagħhom biss, li jimponu ħlas għat-teħid ta' kampjuni u għall-analiżi u għall-qerda tal-prodott jew ir-rimborż tiegħu sakemm ikun osservat il-prinċipju ta' proporzjonalità meta tkun eżerċitata l-għażla tal-qerda jew tar-rimborż u sakemm ukoll li, fi kwalunkwe każ, il-ħlasijiet hekk imposti ma jaqbżux l-ispejjeż;
(16) Billi id-dispożizzjonijiet approvati hawn taħt huma konformi ma’ l-obbligi internazzjonali tal-Komunità Ewropea, b'mod partikolari dawk li jirriżultaw mill-ftehim li jistabbilixxi l-Organizzazzjoni Dinjija tal-Kummerċ, billi jingħata kas tad-dritt tal-Komunità li taddotta u li tapplika miżuri li huma meħtieġa biex jintlaħaq il-livell ta' protezzjoni sanitarja magħżul fit-territorju ta' l-Istati Membri tagħha;
(17) Billi il-miżuri li għalihom hemm provdut f'dan ir-Regolament huma bi qbil ma’ l-opinjoni tal-kumitat ad hoc li hemm referenza għalih f'Artikolu 7 tar-Regolament (KEE) Nru 737/90.
ADDOTTAT DAN IR-REGOLAMENT:
Artikolu 1
1. Il-kontrolli fuq il-kontenut ta' radjuċesju li hemm referenza għalihom f'Artikolu 3 tar-Regolament (KEE) Nru 737/90 tal-prodotti li hemm referenza għalihom f'Artikolu 7 ta' l-istess Regolament, biex jiżguraw li l-livelli massimi permessi stabbiliti bir-Regolament imsemmi jiġu osservati għandhom jitwettqu mill-Istati Membri li fihom, il-prodotti, jiġu meħlusa għal ċirkolazjoni ħielsa u l-aktar tard f'dak il-ħin.
2. Il-kontrolli għandhom isiru permezz ta' teħid ta' kampjuni bi qbil ma’ dawn in-normi minimi li ġejjin:
(a) Mingħajr preġudizzju għal paragrafu 3 (b), l-għażla ta' l-Istat Membru dwar l-intensità tal-kontrolli li għandhom jitwettqu għandha ssir billi jingħata kas b'mod partikolari tal-grad ta' kontaminazzjoni fil-pajjiż ta' l-oriġini, il-karatteristiċi tal-prodotti imsemmija, ir-riżultati ta' kontrolli preċedenti u ċ-ċertifikati ta' esportazjoni li hemm referenza għalihom f'Artikolu 3.
(b) Mingħajr preġudizzju għal aktar miżuri li għalihom hemm provdut f'Artikoli 5 u 6 tar-Regolament (KEE) Nru 737/90, meta prodott li joriġina minn pajjiż terz ikun irreġistrat bħala li jaqbeż il-livelli massimi permessi, il-kontrolli għandhom jiġu intensifikati għal dawk il-prodotti kollha ta' l-istess tip li joriġinaw mill-pajjiż terz imsemmi.
3. Il-kontrolli fuq prodotti speċifiċi għandhom jitwettqu bi qbil mar-regoli li ġejjin:
(a) Għal annimali għall-qatla, il-kontrolli għandhom jiġu mwettqa mingħajr preġudizju għar-regoli doganali stabbiliti bir-Regolament tal-Kunsill (KEE) Nru 2913/92 [5] u r-Regolament tal-Kummissjoni (KEE) Nru 2454/93 [6] u dwar il-ħtiġiet tas-saħħa ta' l-annimali. Permess għar-rilaxx f'ċirkolazzjoni ħielsa għandu jkun soġġett għal preżentazzjoni ta' ċertifikat maħruġ mill-awtoritajiet kompetenti responsabbli għal dak l-effett, li l-laħam imsemmi jkun għadda mis-sistema ta' kontrolli u li dawk il-kontrolli urew li l-livelli massimi permessi ma ġewx maqbuża.
(b) Għal prodotti elenkati f'Anness I, li joriġinaw mill-pajjiżi terzi elenkati f'Anness IV, il-kontrolli dokumentarji għandhom jiġu mwettqa fuq il-bażi ta' ċertifikati ta' l-esportazjoni mimlija kif dovut li hemm referenza għalihom f'Artikolu 3 li jakkumpanjaw kull kunsinna. Kull kunsinna li taqbeż l-10 kg ta' prodotti friski jew l-ekwivalenti tagħhom għandha tkunu soġġetta għal teħid ta' kampjuni u analiżi sistematiċi, billi jingħata l-każ dovut ta' l-informazjoni li tkun tinstab fiċ-ċertifikat ta' l-esportazzjoni. Dawn il-prodotti jistgħu jiġu dikjarati biss għal ċirkolazzjoni ħielsa fl-Istat Membru tad-destinazzjoni f'numru ristrett ta' uffiċċji doganali elenkati f'Anness III.
4. Meta jkun osservat nuqqas ta' konformità mal-livelli massimi permessi f'dak li għandu x'jaqsam mal-prodott partikolari, l-awtoritajiet kompetenti ta' l-Istat Membru jista’ jeħtieġ li l-prodott importat jiġi meqrud jew li jiġi rritornat lura lejn il-pajjiż ta' oriġini. Fil-każ ta' l-aħħar, għandha tkun imwassla evidenza bil-miktub lill-awtorità doganali li tkun irrifjutat il-ħelsien għal ċirkolazjoni ħielsa, li l-prodott ikun ħallha t-territorju tal-Komunità Ewropea.
5. Għall-prodotti li hemm referenza għalihom f'Artikolu 1(1), l-awtoritajiet kompetenti jistgħu, fid-diskrezzjoni tagħhom biss, jimponu ħlasijiet fuq l-importatur għat-teħdi ta' kampjuni u analiżi tal-prodotti għall-konformità mar-Regolament (KEE) Nru 737/90. Għal kunsinni li jaqbżu il-livelli massimi permessi, l-awtoritajiet kompetenti jistgħu wkoll jirkupraw minn dak li jkollu l-ħsieb jimporthom, l-ispejjeż marbuta jew mal-qerda tal-kunsinna jew mar-ritorn tagħha lejn il-pajjiż ta' oriġini.
Artikolu 2
1. Kull Stat Membru għandu, b'analoġija, japplika Artikolu 8 tad-Direttiva Nru 92/59/KEE biex jgħarraf lill-Kummissjoni mingħajr dewmien bil-każi rreġistrati ta' nuqqas ta' konformità mad-dispożizzjonijiet dwar il-livelli massimi permessi, stabbiliti fir-Regolament (KEE) Nru 737/90, jiddikjara l-pajjiż ta' l-oriġini, id-deskrizzjoni u l-grad tal-kontaminazzjoni ta' l-oġġetti, il-mezzi tat-trasport, l-esportatur u d-deċiżjoni meħudha fir-rigward tal-kwantitajiet imsemmija.
2. Stati Membri għandhom jinfurmaw lill-Kummissjoni bil-korpi assenjati biex iwettqu il-kontrolli.
3. Il-Kummissjoni għandha tinforma lill-Istati Membri mingħajr dewmien b'każi reġistrati ta' nuqqas ta' konformità mal-livelli massimi permessi permezz tas-Sistema Mgħaġġla ta' Allarm fil-Komunità imsemmija fid-Direttiva Nru 92/59/KEE.
Artikolu 3
1. L-Istati Membri għandhom jiżguraw li ċ-ċertifikati ta' l-esportazjoni maħruġa mill-awtoritajiet kompetenti ta' pajjiżi terzi elenkati f'Anness IV għandhom jiddikjaraw li l-prodotti li huma jakkompanjaw ikunu konformi mal-livelli massimi permessi stabbiliti f'Artikolu 3 tar-Regolament (KEE) Nru 737/90. Iċ-ċertifikati ta' l-esportazzjoni għandhom jiġu mimlija billi tintuża formola stampata fuq karta bajda bi qbil mal-mudell f'Anness II.
2. Il-Kummissjoni għandha tikkomunika lill-Istati Membri, id-dettalji li tkun irċeviet dwar l-awtoritajiet awtorizzati joħorġu iċ-ċertifikati ta' l-esportazjoni fil-pajjiżi terzi imsemmija.
Artikolu 4
Dan ir-Regolament għandu jidħol fis-seħħ fil-jum tal-pubblikazjoni tiegħu fil-Ġurnal Uffiċjali tal-Komunitajiet Ewropej.
Artikolu 5
Ir-Regolament (KEE) Nru 1983/88 huwa revokat.
Dan ir-Regolament għandu jorbot fl-intier tiegħu u applikabbli direttament fl-Istati Membri kollha.
Magħmul fi Brussel, fis-27 ta' Lulju 1999.

Labels: 0
3
5
6